CELEX: 32016R0558
Language: bg
Date: 2016-04-11 00:00:00
Title: Делегиран регламент (ЕС) 2016/558 на Комисията от 11 април 2016 година за разрешаване на споразумения и решения на кооперации и други видове организации на производители в сектора на млякото и млечните продукти относно планирането на производството

12.4.2016   
            
            
               BG
            
            
               Официален вестник на Европейския съюз
            
            
               L 96/18
            
         ДЕЛЕГИРАН РЕГЛАМЕНТ (ЕС) 2016/558 НА КОМИСИЯТА
   от 11 април 2016 година
   за разрешаване на споразумения и решения на кооперации и други видове организации на производители в сектора на млякото и млечните продукти относно планирането на производството
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 219, параграф 1 във връзка с член 228 от него,
   като има предвид, че:
   
               (1)
            
            
               Секторът на млякото и млечните продукти преминава през продължителен период на сериозен дисбаланс на пазара. Изкупните цени на млякото са под натиск през последните 18 месеца поради дисбаланс между увеличеното производство и намаляващият растеж на търсенето на световния пазар.
            
         
               (2)
            
            
               Въпреки ефективността на вече предприетите от Комисията мерки, положението продължава да се влошава поради факта, че затварянето на руския пазар и намаленото търсене от Китай засегнаха сектора на млякото и млечните продукти в момент, когато бяха направени инвестиции в производството с оглед на изтичането на срока на квотата за мляко на 31 март 2015 г. и положителните перспективи на световния пазар. Според наличния пазарен анализ не може да се очаква каквото и да е значително намаляване на обема на производството през следващите две години.
            
         
               (3)
            
            
               С Регламент за изпълнение (ЕС) 2016/559 на Комисията (2) се разрешава на признатите организации на производители, на техните асоциации и на признатите междубраншови организации в сектора на млякото и млечните продукти да сключват доброволни съвместни споразумения и да вземат общи решения относно планирането на производството на мляко на временна основа за срок от шест месеца. Като се има предвид, че секторът на млякото и млечните продукти се характеризира преобладаващо с кооперативни структури, целесъобразно е това разрешение да бъде разширено, включително по отношение на задълженията за уведомление, по посока на субектите, създадени от млекопроизводителите. Същото важи за други видове организации на производители, създадени от млекопроизводителите в съответствие с националното право и осъществяващи дейност в сектора на млякото и млечните продукти, с оглед да се постигне максимално покритие на мярката.
            
         
               (4)
            
            
               С цел да се гарантира ефективността на настоящия регламент, той следва да започне да се прилага възможно най-скоро и успоредно с Регламент за изпълнение (ЕС) 2016/559. Поради това настоящият регламент следва да влезе в сила в деня след деня на неговото публикуване,
            
         ПРИЕ НАСТОЯЩИЯ РЕГЛАМЕНТ:
   Член 1
   Без да се засягат разпоредбите на член 209, параграф 1 от Регламент (ЕС) № 1308/2013, Регламент за изпълнение (ЕС) 2016/559 се прилага mutatis mutandis по отношение на кооперации и други видове организации на производители, създадени от млекопроизводители в съответствие с националното право и осъществяващи дейност в сектора на млякото и млечните продукти.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 април 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  Регламент за изпълнение (ЕС) 2016/559 на Комисията от 11 април 2016 година за разрешаване на споразуменията и решенията относно планирането на производството в сектора на млякото и млечните продукти (вж. страница 20 от настоящия брой на Официален вестник).